….. (sz.) napirend

Előterjesztve:

Költségvetési Bizottság

**E L Ő T E R J E S Z T É S**

**a Képviselő-testület 2023. február 28-i rendes ülésére**

**Tárgy:** Együttműködési megállapodás a Park-Sec Őrző-Védő és Üzemeltető Kft.-vel a Mammut Bevásárló- és Szórakoztató Központban található parkolókban kedvezményes lakossági parkolás biztosításáról

**Készítette:** …………………………….

Kerényi Gyula

polgármesteri koordinátor s.k.

**Egyeztetve:** …………………………….

dr. Varga Előd Bendegúz

alpolgármester s.k.

**Látta**: ………………………………

dr. Szalai Tibor

jegyző

………………………………

dr. Silye Tamás

jegyzői igazgató

A napirend tárgyalása zárt ülést nem igényel!

**Tisztelt Képviselő-testület!**

A Budapest Főváros II. Kerületi Önkormányzat (a továbbiakban: Önkormányzat) kiemelt célja a II. kerület parkolási viszonyainak javítása, különös tekintettel az itt élők parkolási gondjainak minél sokrétűbb megoldására. Ide érthetjük a parkolási zónák kibővítését, a 0–24 órás kizárólagos lakossági parkolásról szóló kezdeményezés Fővárosi Közgyűlés elé terjesztését, illetve minden olyan együttműködés kialakítását vagy abban való részvételt, ami a kerület belvárosias, frekventált, ennek okán parkolási szempontból még érzékenyebb területein élők életkörülményeinek javítására irányulnak.

Az Önkormányzat 2019. október 10-én együttműködési megállapodást (a továbbiakban: Megállapodás) kötött a Millenáris Tudományos Kulturális Nkft.-vel, amelynek értelmében

* a partner vállalta, hogy 2020. január 1-jétől a környéken élők számára, legfeljebb 150 parkolóhelyre nézve bevezeti a Millenáris Szélkapu mélygarázsban 19 órától másnap reggel 8 óráig érvényes, bruttó 10 000 Ft árú kedvezményes éjszakai bérlet-konstrukciót,
* az Önkormányzat pedig vállalta, hogy a konstrukciót meghirdeti, az igényeket feldolgozza és kiválasztja a maximum 150 bérlőt, továbbá hogy a szolgáltatás megkezdését követő 90 napon belül legalább 75 bérlőt a partnerhez irányít szerződéskötés céljából.

A Megállapodás meghosszabbításának lehetőségeiről a Millenáris Nkft. munkatársaival 2022. őszén kezdtünk egyeztetéseket annak ismeretében, hogy

* az Önkormányzat legalább 75 bérlő közvetítésére vonatkozó vállalás sem a megadott határidőn belül, sem később nem teljesült, a kedvezményes bérletet igénylők száma mindvégig 30 fő alatt maradt,
* nyitottak új feltételrendszer kidolgozására, de lakossági kedvezményeket abban az esetben tudnak nyújtani, ha az Önkormányzat ehhez pénzügyi kompenzációt biztosít.

A Millenáris Nkft. 2023. január 30-án küldött ajánlatot, amely szerint 40 db éjszakai és 10 db 0-24 kedvezményes bérlet lehetőséget biztosítanának oly módon, hogy

* a 40 db, 19 óra és másnap 7 óra közötti (12 órás) éjszakai bérlet ára bruttó 14.000 Ft/db/hó, amelyből 10.000 Ft-ot a bérletet megváltó lakos, 4.000 Ft-ot az Önkormányzat fizet,
* a 10 db 0-24-es bérlet ára bruttó 52.000 Ft/db/hó, amelynek fizetési megosztását ki kellett volna dolgozni (terv szerint 50%-ot, 26.000 Ft-ot fizetett volna mind a bérletet megváltó lakos, mind az Önkormányzat),

azonban azzal a feltétellel, hogy a kvótából fel nem használt (lakosok által ki nem váltott) bérletek árának egészét az Önkormányzatnak kellene megfizetnie.

Mivel a felajánlott feltételeknél az alábbiakban ismertetett konstrukció jelentősen kedvezőbb, a Megállapodás meghosszabbítását nem kértük, az abban foglalt bérlettípust 2023. március 1-jével a Millenáris Nkft. kivezeti, erről az azzal élő harminc bérlőt február 15-én tájékoztatták.

2022. őszén, a felújított Széna tér átadását megelőzően – a Millenáris Nkft.-hez hasonlóan – az összes környékbeli parkoló üzemeltetőjével felvettük a kapcsolatot, hogy együttműködésre bírjuk őket a helyzetet leginkább megsínylő helyi lakosok számára valamiféle alternatíva kidolgozása, az elveszett közterületi parkolóhelyek kompenzálása, illetve a rengeteg autó miatt egyre kritikusabb parkolási helyzet orvosolása érdekében.

Legkonstruktívabb a Mammut Bevásárló- és Szórakoztató Központban található, négy szint mélygarázsból és öt szintes parkolóházból álló parkolót üzemeltető Park-Sec Kft. volt, akik egyebek mellett az Önkormányzat tulajdonában álló Rómer Flóris u. 4/a alatti Papkerti parkolót is üzemelteti.

Több körben egyeztetett ajánlatuk szerint egyelőre 40 db éjszakai és 15 db 0-24 kedvezményes bérlet lehetőséget biztosítanának 2023. március 1-től oly módon, hogy

* 40 db, 17 óra és másnap 10 óra közötti (17 órás) éjszakai bérlet kedvezményes ára bruttó 6.500 Ft/db/hó, amelyet az Önkormányzat által jogosultként igazolt, bérletet megváltó lakos fizet,
* 15 db 0-24-es bérlet ára bruttó 49.000 Ft/db/hó, amelynek 50%-át, 24.500 Ft-ot fizeti a bérletet megváltó lakos, fennmaradó 50%-át (24.500 Ft) pedig az Önkormányzat.

Fontos, hogy

* a kibővített időtartamú éjszakai bérletek száma a későbbiekben, az igények pontosabb ismeretében a Park-Sec Kft. tájékoztatása szerint bővíthető,
* az Önkormányzatnak az éjszakai bérletek után egyáltalán nem, a 0-24 bérletek esetében pedig csak a ténylegesen kiváltottak után keletkezik fizetési kötelezettsége.

Az előzetes igényfelmérések szerint a fenti 40 és 15 db bérletre van/lesz lakossági érdeklődés.

A Park-Sec Kft. fent részletezett ajánlata alapján kidolgozott együttműködési megállapodást a szolgáltatóval egyeztettük, azt a jelen határozati javaslat mellékleteként csatoljuk.

Kérem a T. Képviselő-testületet a határozati javaslat elfogadására.

**H a t á r o z a t i j a v a s l a t**

A Képviselő-testület felhatalmazza a Polgármestert a Budapest Főváros II. Kerületi Önkormányzat és a Park-Sec Őrző-Védő és Üzemeltető Kft. között a határozat mellékletét képező együttműködés megállapodás - az esetlegesen szükségessé váló technikai jellegű módosításokat követő - aláírására.

**Felelős:** polgármester

**Határidő:** 2023. március 31.

*A határozati javaslat elfogadásához egyszerű többségű szavazati arány szükséges.*

Budapest, 2023. február 24.

**Örsi Gergely**

polgármester

**Melléklet:** Együttműködési megállapodás